Jy moet lekker verjaar, liewe Moria - Education - Windhoek Express
Friday, August 23rd, 2019 15:03:47
Jy moet lekker verjaar, liewe Moria
Dié skool is kort na onafhanklikheid gestig toe 'n paar ouers in die Outjo-omgewing begin beplan het om Afrikaanse onderrig te bewerkstellig.
Moria se graad 12s met die skool se gelukbringer, Moerby.
Tradisie sê die tradisionele geskenk vir 'n 28ste herdenking is laventel of orgideë. Hoe gepas dan dat Moria se gelukbringer, Moerby, tydens die oudste Napso privaatskool in die land se verjaarsdag, heerlike roomysnektar vir die leerlinge uitgedeel het.
Privaatskool Moria is vanjaar 28 jaar oud en spog met die titel dat dit die oudste Afrikaanse privaatskool in Namibië is. Bykans drie dekades later groei die skool vinniger as ooit en die skoolhoof, mnr. Loutjie Grobler, die sewende skoolhoof, meen die skool se gelukbringer is die mees gepaste dier om Moria se beeld uit te dra.
"Ons is klein, maar skerp en ons maak die heel soetste heuning," het Grobler gesê.
Hoewel hierdie byekorf steeds klein is, groei dit steeds. Só het daar aan die begin van hierdie jaar, ook vyf nuwe onderwysers by die skool aangesluit en word Landbou nou ook as vak aangebied.
Grobler sê hy is baie opgewonde oor die nuwe gesigte onder die kinders en op die personeel, en hoop dat hierdie jaar weer 'n groot jaar vir die skoolgemeenskap gaan wees.
Privaatskool Moria het onlangs sy bestuursmodel verander en volg volgens mnr. Neil Prinsloo, die skool se bedryfshoof, 'n tendens wat wêreldwyd gebruik word deur twee hoofde in 'n bestuursvennootskap op 'n gelyke posvlak in diens te hê. Beide is hoof van 'n sekere afdeling met onderskeie bestuursareas, die skoolhoof van die skoolafdeling en die bedryfshoof van die bedryfsafdeling.
Moria wil graag 'n wêreldklas skool wees wat leerlinge tot hul volle potensiaal ontwikkel deur Christelike beginsels in Afrikaans, het Prinsloo gesê. "Ons kinders is waarlik nog kinders, omdat hulle in 'n plattelandse omgewing grootword met groot vryheid en veiligheid, maar ook blootgestel word aan die jongste tendense en tegnologie in die wêreld."
Grobler voeg by dat die leerders hier as energiek, karaktervol en liefdevol beskryf kan word. "Moria het ongelooflike sterk ondersteuning vanuit Outjo en Kamanjab, wat tradisioneel ons hoof voedingsbron van leerlinge is. Die wisselwerking tussen die gemeenskap maak die skool, dorp en omgewing 'n spesiale plek."
Die hoofde meen hierdie plattelandse skool met die groot hart, ook op verskillende maniere tot die gemeenskap van die Outjo omgewing bydra.
Op maatskaplike gebied dra Moria met verskillende projekte by, o.a. die skoenboks-projek waarmee behoeftige leerlinge geskenke ontvang om in basiese behoeftes vir hulleself en ook skryfbehoeftes om skool te gaan voorsien.
Die hele gemeenskap baat by die skool se samewerking met die plaaslike munisipaliteit om die dorp se sportgeriewe op te knap en in stand te hou.
Die geestelike voorgangers in kerke waar leerlinge lidmate is, kom gereeld by Moria bymekaar en so word samewerking tussen die onderskeie kerke bevorder. Op ekonomiese gebied dra die skool by as werkgewer met die meeste gegradueerdes in die dorp, die skool verseker ook dat nuwe besigheidsmanne in die dorp kan vestig, omdat daar 'n uitstekende skool is om hulle kinders in te skryf en die onderskeie kultuur- en sportbyeenkomste lok mense weer na die dorp en dien as finansieële inspuiting van buite. "Net soos Duitse Privaatskole 'n blink toekoms het in Namibië, het Afrikaanse privaatskole ook 'n blink toekoms. Afrikaanse privaatskole se getalle neem stadig maar seker toe. Al die Afrikaanse privaatskole is innoverend en het goeie bestuurstelsels met strategiese beplanning vir die toekoms," het Prinsloo gesê.
"Elke verjaarsdag laat ons net weer met dankbaarheid terugdink aan mense wat baanbrekerswerk gedoen het en wat ook moes aanpas by 'n veranderende wêreld, mense wat 'n passie vir die onderwysberoep en vir ons kinders gehad het, wat besef het dat ons self moet opstaan en saamstaan vir onderwys met Christelike beginsels in 'n eie moedertaal," het Grobler afgesluit.